اسلام آباد: پاکستان 29 و 30 مارچ آ جمہوریت نا بارواٹی ارٹ میکو سروکی کانفرنس اٹی بشخ ہلنگ نا سلہ غا امریکہ و ایلو شریک میزبان ملک آتا منت واری ءِ ہرفسا پارینے کہ اسہ متحرک جمہوریت اسے نا وڑاٹ پاکستان نا الس جمہوری قدر اتون بھلو تعلقداری اس تخک۔ دفترخارجہ نا ترجمان نا کنڈآن سے شنبے نادے آ جاری بیان اٹی میڈیا نا سوج آتا ورندی ءِ ترسا پاننگانے کہ پاکستان تا نسل آک وقتا فوقتا جمہوریت، انسانی حق وبنداوی آجوئی تا بارواٹی تینا پت ءِ برقرار تخانو، برجا تُو قوم 1973 نا آئین نا 50 می سال دے ءِ اڈتننگ اٹی ءِ، ہرا پاکستان اٹی جمہوری سیاست نا بن چکل ءِ۔ ترجمان پارے کہ نن امریکہ تون تینا سنگتی نا قدر ءِ کینہ، بائیڈن انتظامیہ ٹی ننا تین پہ تینی تعلقداری بھلو حداسسکان گیشتر و ودانے، نن ڈیہہ ٹی امن، سوگوی و شونہالی کن دا تعلقداری تے پین سوگو کننگ کن سنبرینگوک اُن۔ بیان اٹی پاننگانے کہ پاکستان دا سمٹ نا عمل اٹی بشخ ہلتنے ہرا 2021اٹی بناکرے ہراٹی ملک آتیان گڑاس قومی قول کننگ نا گرج ئسک۔ ترجمان مستی پارے کہ سروکی دیوان نا عمل داسہ اسہ بڑزکو درجہ نا ریسہ غاٹی ءِ، ہنداسوب آن پاکستان جمہوری اصول و قدر ءِ مون آ دننگ، سوگو کننگ و انسانی حق و وڈی خوری نا برخلاف جنگ ءِ مون آ دننگ کن امریکہ و سروکی دیوان نا میزبان آتون ہڑتوم آ کنڈآتا کمکاری کیک۔
(اے پی پی)
